พระราชบัญญัติตั้งจังหวัดหนองบัวลำภู พ.ศ. 2536
พระราชบัญญัติ
ตั้งจังหวัดหนองบัวลำภู
พ.ศ.
๒๕๓๖
 

ภูมิพลอดุลยเดช
ป.ร.
ให้ไว้
ณ วันที่ ๒๗ สิงหาคม พ.ศ. ๒๕๓๖
เป็นปีที่
๔๘ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรตั้งจังหวัดหนองบัวลำภู

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้โดยคำแนะนำและยินยอมของรัฐสภา ดังต่อไปนี้

มาตรา ๑ พระราชบัญญัตินี้เรียกว่า พระราชบัญญัติตั้งจังหวัดหนองบัวลำภู พ.ศ. ๒๕๓๖

มาตรา ๒[๑]
พระราชบัญญัตินี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

มาตรา ๓ ให้แยกอำเภอหนองบัวลำภู อำเภอนากลาง อำเภอโนนสัง
อำเภอศรีบุญเรือง และอำเภอสุวรรณคูหา ออกจากการปกครองของจังหวัดอุดรธานี
รวมขึ้นเป็นจังหวัดหนองบัวลำภู และมีเขตท้องที่ตามที่อำเภอดังกล่าวมีอยู่ในวันที่พระราชบัญญัตินี้ใช้บังคับ

มาตรา ๔ ให้เปลี่ยนชื่ออำเภอหนองบัวลำภูเป็นอำเภอเมืองหนองบัวลำภู

มาตรา ๕ ให้โอนบรรดากิจการ ทรัพย์สิน หนี้ และสิทธิของจังหวัดอุดรธานี
ในส่วนที่เกี่ยวกับอำเภอตามมาตรา ๓ ไปเป็นของจังหวัดหนองบัวลำภู

มาตรา ๖ ให้โอนบรรดากิจการ ทรัพย์สิน หนี้ สิทธิ
งบประมาณรายจ่ายประจำปี และงบประมาณรายจ่ายเพิ่มเติมขององค์การบริหารส่วนจังหวัดอุดรธานี
ในส่วนที่เกี่ยวกับอำเภอตามมาตรา ๓ ไปเป็นขององค์การบริหารส่วนจังหวัดหนองบัวลำภู

มาตรา ๗ ให้โอนข้าราชการและลูกจ้างของอำเภอตามมาตรา
๓ ซึ่งสังกัดองค์การบริหารส่วนจังหวัดอุดรธานี ไปสังกัดองค์การบริหารส่วนจังหวัดหนองบัวลำภู

มาตรา ๘ ให้บรรดาข้อบัญญัติจังหวัด ระเบียบ
ข้อบังคับ และคำสั่งของจังหวัดอุดรธานี ซึ่งใช้บังคับอยู่ในอำเภอตามมาตรา ๓
คงมีผลใช้บังคับต่อไป โดยให้ถือเป็นข้อบัญญัติจังหวัด ระเบียบ ข้อบังคับ
และคำสั่งของจังหวัดหนองบัวลำภูจนกว่าจะมีการแก้ไขเปลี่ยนแปลง

มาตรา ๙ การปฏิบัติงานเกี่ยวกับการภาษีอากร
การทะเบียน และการอื่น ๆ ซึ่งปฏิบัติอยู่ในอำเภอตามมาตรา ๓
ให้ดำเนินไปเช่นเดิมไปพลางก่อนจนกว่าจะมีคำสั่งเปลี่ยนแปลง
ส่วนรายได้ที่เก็บได้จากอำเภอตามมาตรา ๓ ตั้งแต่วันที่พระราชบัญญัตินี้ใช้บังคับ
ให้จัดส่งทางจังหวัดหนองบัวลำภู

มาตรา ๑๐ เพื่อประโยชน์ในการเลือกตั้งตามมาตรา
๑๑๕ ของรัฐธรรมนูญแห่งราชอาณาจักรไทย
ให้ถือว่าสมาชิกสภาผู้แทนราษฎรซึ่งได้รับการเลือกตั้งจากเขตเลือกตั้งที่ ๒
จังหวัดอุดรธานี ก่อนวันที่พระราชบัญญัตินี้ใช้บังคับ ได้รับเลือกตั้งจากจังหวัดหนองบัวลำภู
และให้ถือว่าสมาชิกสภาผู้แทนราษฎรซึ่งได้รับเลือกตั้งจากเขตเลือกตั้งที่ ๑
เขตเลือกตั้งที่ ๓ และเขตเลือกตั้งที่ ๔ จังหวัดอุดรธานีก่อนวันที่พระราชบัญญัตินี้ใช้บังคับ
ได้รับเลือกตั้งจากจังหวัดอุดรธานี

มาตรา ๑๑ ให้สมาชิกสภาจังหวัดอุดรธานี
ในเขตเลือกตั้งของอำเภอตามมาตรา ๓
ซึ่งดำรงตำแหน่งอยู่ในวันที่พระราชบัญญัตินี้ใช้บังคับ เป็นสมาชิกสภาจังหวัดหนองบัวลำภู
และให้วาระการดำรงตำแหน่งสิ้นสุดลงตามระยะเวลาของสมาชิกภาพแห่งสภาจังหวัดอุดรธานีจะสิ้นสุดลงตามวาระ
ให้มีการเลือกตั้งสมาชิกสภาจังหวัดอุดรธานีและสมาชิกสภาจังหวัดหนองบัวลำภูเพิ่มให้ครบตามจำนวนที่พึงมีตามกฎหมายว่าด้วยระเบียบบริหารราชการส่วนจังหวัด
ทั้งนี้
ภายในกำหนดเก้าสิบวันนับแต่วันที่พระราชบัญญัตินี้ใช้บังคับ
และให้วาระการดำรงตำแหน่งสิ้นสุดลงตามระยะเวลาของสมาชิกภาพแห่งสภาจังหวัดอุดรธานีจะสิ้นสุดลงตามวาระ

มาตรา ๑๒ ให้รัฐมนตรีว่าการกระทรวงมหาดไทยรักษาการตามพระราชบัญญัตินี้


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชบัญญัติฉบับนี้ คือ เนื่องจากจังหวัดอุดรธานีเป็นจังหวัดที่มีอาณาเขตกว้างขวาง
และมีพลเมืองมาก ดั้งนั้น
เพื่อประโยชน์แก่การปกครอง การรักษาความมั่นคง และการอำนวยความสะดวกให้แก่ประชาชนในท้องที่
สมควรแยกอำเภอหนองบัวลำภู อำเภอนากลาง อำเภอโนนสัง อำเภอศรีบุญเรือง และอำเภอสุวรรณคูหา
ออกจากการปกครองของจังหวัดอุดรธานี รวมตั้งขึ้นเป็นจังหวัดหนองบัวลำภู จึงจำเป็นต้องตราพระราชบัญญัตินี้












ปริยานุช/ผู้จัดทำ
๒๒
มีนาคม ๒๕๕๔

ณัฐวดี/ตรวจ
๒๒
มีนาคม ๒๕๕๔

วิภา/ปรับปรุง
๑๐
มีนาคม ๒๕๖๓

อรญา/ตรวจ
๑๓
มีนาคม ๒๕๖๓







[๑]
ราชกิจจานุเบกษา
เล่ม ๑๑๐/ตอนที่ ๑๒๕/ฉบับพิเศษ หน้า ๗/๒ กันยายน ๒๕๓๖